FI Euroopan unionin virallinen lehti L 170/39

EFTAn VALVONTAVIRANOMAISEN PÄÄTÖS

N:o 111/11/KOL,

annettu 11 päivänä huhtikuuta 2011,

jolla muutetaan Euroopan talousalueesta tehdyn sopimuksen liitteessä I olevan I luvun 1.2 jakson 39 kohdassa olevaa luetteloa kolmansista maista tuotavien elävien eläinten ja eläintuotteiden eläinlääkärintarkastuksia varten hyväksytyistä rajatarkastusasemista Islannissa ja Norjassa ja kumotaan EFTAn valvontaviranomaisen päätös N:o 8/11/KOL

EFTAN VALVONTAVIRANOMAINEN, joka

ottaa huomioon ETA-sopimuksen liitteessä I olevan I luvun johdanto-osan 4 kohdan B kohdan 1 ja 3 alakohdan sekä 5 kohdan b alakohdan,

ottaa huomioon ETA-sopimuksen liitteessä I olevan I luvun 1.1 jakson 4 kohdassa mainitun säädöksen (kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annettu neuvoston direktiivi 97/78/EY (1), sellaisena kuin se on muutettuna ja mukautettuna ETA-sopimukseen sopimuksen liitteessä I tarkoitetuilla alakohtaisilla mukautuksilla, ja erityisesti sen 6 artiklan 2 kohdan,

ottaa huomioon kollegion päätöksen N:o 86/11/KOL, jolla toimivaltainen kollegion jäsen valtuutetaan antamaan tämä päätös,

sekä katsoo seuraava:

EFTAn valvontaviranomainen, jäljempänä ’viranomainen’, kumosi 26 päivänä tammikuuta 2011 annetulla päätöksellä N:o 8/11/KOL (2)10 päivänä helmikuuta 2010 annetun päätöksensä N:o 43/10/KOL (3) ja laati uuden luettelon kolmansista maista tuotavien elävien eläinten ja eläintuotteiden eläinlääkärintarkastuksia varten hyväksytyistä rajatarkastusasemista Islannissa ja Norjassa.

Norjan elintarviketurvallisuusviranomainen, jäljempänä ’Mattilsynet’ ilmoitti 1 päivänä maaliskuuta 2011 viranomaiselle, että se oli peruuttanut Norjan hyväksyttyjen rajatarkastusasemien luettelossa olevan rajatarkastusasema Båtsfjord Portin (Traces-koodi NO BJF 1) hyväksynnän sen vuoksi, että aseman tiloille aiheutui suurta vahinkoa 28 päivänä tammikuuta 2011 tapahtuneessa tulipalossa. Mattilsynetin ilmoituksen mukaan kyseinen rajatarkastusasema ei tulipalon seurauksena enää täytä sosiaalitiloja, laboratorioita ja varastotiloja koskevia lakisääteisiä vaatimuksia.

Hyväksynnän peruuttaminen ja siitä viranomaiselle ilmoittaminen tehtiin Norjan lain (Instruks om grensekontrollstasjoner mv. I luku, 2 kohta) mukaisesti. Kyseisellä lailla pannaan täytäntöön direktiivin 97/78/EY 6 artiklan 3 kohta, ja sen mukaan kansallisen toimivaltaisen viranomaisen on ilmoitettava viranomaiselle sellaisista rajatarkastusasemaa tai tarkastuskeskusta koskevista muutoksista, joilla voi olla vaikutusta Euroopan talousalueesta tehdyn sopimuksen liitteessä I olevan I luvun 1.2 jakson 39 kohdassa olevaan luetteloon rajatarkastusasemista Islannissa ja Norjassa.

Direktiivin 97/78/EY 6 artiklan 4 kohdan mukaan viranomainen laatii ja julkaisee luettelon hyväksytyistä rajatarkastusasemista ja hyväksynnän väliaikaisista peruuttamisista.

Viranomaisella on tästä syystä velvollisuus muuttaa Islannin ja Norjan rajatarkastusasemia koskevaa luetteloa ja julkaista uusi luettelo, josta käy ilmi, että Norjan luettelossa olevan rajatarkastusasema Båtsfjord Portin (Traces-koodi NO BJF 1) hyväksyntä on peruutettu.

Viranomainen on antanut asian sitä avustavan EFTAn eläinlääkintäkomitean käsiteltäväksi. Tässä päätöksessä säädetyt toimenpiteet ovat viranomaista avustavan eläinlääkintäkomitean yksimielisen lausunnon mukaisia, ja niiden lopulliseen tekstiin ei tehdä muutoksia,

ON HYVÄKSYNYT TÄMÄN PÄÄTÖKSEN:

1 artikla

Peruutetaan toistaiseksi Euroopan talousalueesta tehdyn sopimuksen liitteessä I olevan I luvun 1.2 jakson 39 kohdassa olevassa luettelossa, jossa mainitaan kolmansista maista tuotavien elävien eläinten ja eläintuotteiden eläinlääkärintarkastuksia varten hyväksytyt rajatarkastusasemat Islannissa ja Norjassa, olevan rajatarkastusasema Båtsfjord Portin (Traces-koodi NO BJF 1) hyväksyntä.

2 artikla

Toimivaltaiset kansalliset viranomaiset suorittavat kolmansista maista Islantiin ja Norjaan tuotavien elävien eläinten ja eläintuotteiden eläinlääkärintarkastukset tarkoitukseen hyväksytyillä rajatarkastusasemilla, jotka luetellaan tämän päätöksen liitteessä.

3 artikla

Kumotaan 26 päivänä tammikuuta 2011 annettu EFTAn valvontaviranomaisen päätös N:o 08/11/KOL.

4 artikla

Tämä päätös tulee voimaan 11 päivänä huhtikuuta 2011.

5 artikla

Tämä päätös on osoitettu Islannille ja Norjalle.

6 artikla

Tämä päätös on todistusvoimainen englannin kielellä.

Tehty Brysselissä 11 päivänä huhtikuuta 2011. EFTAn valvontaviranomaisen puolesta Sverrir Haukur GUNNLAUGSSON Kollegion jäsen

(1) EYVL L 24, 30.1.1998, s. 9.

(2) EUVL L 85, 31.3.2011, s. 27, ja ETA-täydennysosa N:o 16, 31.3.2011, s. 1.

(3) EUVL L 256, 30.9.2010, s. 30, ja ETA-täydennysosa N:o 53, 30.9.2010, s. 1.